**Jack William Rodewald** (s. 14. helmikuuta 1994 Winnipeg, Manitoba, Kanada) on kanadalainen jääkiekkoilija, joka pelaa KHL:n kiinalaisseura Kunlun Red Starissa. Hän on pelipaikaltaan oikea laitahyökkääjä, mutta Rodewald osaa pelata myös keskellä. Hän on pelityyliltään kahden suunnan hyökkääjä. Rodewald laukoo oikealta. Hän on pelannut urallaan aiemmin myös kymmenen NHL-ottelua Ottawa Senatorsissa.

Ura
---

### Juniorivuodet

Rodewald pelasi kaudella 2008–2009 Winnipeg Monarchsin U15 AAA-joukkueessa, jonka jälkeen Regina Pats varasi hänet 160. pelaajana WHL:n varaustilaisuudessa 2009. Rodewald pelasi kauden 2009–2010 suurimmaksi osaksi Notre Dame Argosin B-nuorissa, kuten myös kauden 2010–2011, jolloin hän myös debytoi Patsin WHL-joukkueessa pelaten siellä kaksi ottelua. Varsinaisella WHL:n tulokaskaudellaan 2011–2012 Rodewald pelasi 68 runkosarjaottelua tehopistein 6+6=12 ja viisi playoff-ottelua ilman tehopisteitä. Kauden 2013–2014, kynnyksellä syyskuussa 2013 Pats kauppasi hänet ja kesän 2016 ehdollisen varausvuoron Moose Jaw Warriorsiin vaihdossa hyökkääjä Carter Hanseniin. Rodewald lähes nelinkertaisti hänen WHL:n yhden kauden piste-ennätyksensä (7+7=14) ja hän jakoi tehoilla 28+27=55 Warriorsin sisäisen pistepörssin toisen sijan Sam Fiorettin kanssa edellään Brayden Point.

Syksyllä 2014 NHL-varaamaton Rodewald osallistui Buffalo Sabresin harjoitusleirille. Kaudeksi 2014–2015 hän palasi yli-ikäisenä Moose Jaw Warriorsin WHL-joukkueeseen, jonka varakapteeniksi Rodewald nousi. Hän oli tehoilla 35+50=85 joukkueen paras syöttäjä ja toiseksi paras pistemies Brayden Pointin jälkeen. Rodewald sijoittui koko liigan pistepörssissä sijalle 11. WHL-kauden jälkeen, maaliskuussa 2015 hän siirtyi loppukevääksi amatööritry-out -sopimuksella AHL-joukkue Toronto Marliesiin, jonka kanssa Rodewald teki samalla vuoden mittaisen sopimuksen kaudeksi 2015–2016. Hän pelasi siellä kevätkauden aikana yhdeksän runkosarjaottelua tehden yhden syöttöpisteen ja kolme playoff-ottelua tehden yhden maalin.

### Ammattilaisuran alku AHL:ssä ja ECHL:ssä

Rodewald osallistui syksyllä 2015 Toronto Maple Leafsin NHL-harjoitusleirille. Hän palasi sieltä ensin Marliesiin, mutta lokakuussa edelleen ECHL-joukkue Orlando Solar Bearsiin, jonka vahvuudessa Rodewald pelasi suurimman osan kaudesta 2015–2016. Hän teki siellä tulokaskaudellaan 62 runkosarjaottelussa tehot 18+29=47, joilla Rodewald oli joukkueen neljänneksi paras pistemies. Hän pelasi AHL:ssä kauden aikana seitsemän runkosarjaottelua tehden yhden syöttöpisteen. Syyskuussa 2016 Rodewald teki vuoden mittaisen sopimuksen ECHL-joukkue Wichita Thunderin kanssa. Marraskuussa seura lainasi hänet ammattilaistry-out -sopimuksella AHL-joukkue Binghamton Senatorsiin, jossa Rodewald pelasi kauden loppuun.

Kesäkuussa 2017 Rodewald teki vuoden mittaisen sopimuksen AHL-joukkue Belleville Senatorsin kanssa. Hän osallistui samana kesänä myös seuran emojoukkueen, NHL-seura Ottawa Senatorsin kehitysleirille. Syksyllä Rodewald osallistui Ottawan NHL-harjoitusleirille. Hän pelasi alkukaudella 2017–2018 seitsemän AHL-ottelua Bellevillessä, kunnes Rodewald teki lokakuussa Ottawan kanssa kaksivuotisen NHL-tulokassopimuksen, joka tuo hänelle kaudessa NHL:n puolella 650 000 dollaria ja AHL:n puolella 70 000 dollaria. Jo seuraavana päivänä Rodewald nostettiin seuran NHL-joukkueen vahvuuteen ja hän teki NHL-debyyttinsä 27. lokakuuta 2017 vieraissa New Jersey Devilsia vastaan. Rodewald sai ottelussa jääaikaa 8.01 minuuttia. Hän pelasi alkukaudella NHL:ssä kuusi runkosarjaottelua ilman tehopisteitä, kunnes marraskuussa Rodewald lähetettiin takaisin farmiin. Hän jakoi 14 osumallaan Bellevillen sisäisen maalipörssin toisen sijan Nick Paulin kanssa edellään Gabriel Gagné. Myös kauden 2018–2019 Rodewald pelasi suurimmaksi osaksi Bellevillessä. Hän oli tehoilla 23+24=47 joukkueen paras maalintekijä ja toiseksi paras pistemies Drake Bathersonin jälkeen. Rodewald pelasi kauden aikana NHL:ssä neljä runkosarjaottelua ilman tehopisteitä.

### NHL-sopimus Ottawa Senatorsiin

Rodewald teki kesäkuussa 2019 Ottawa Senatorsin kanssa vuoden mittaisen ja kaksisuuntaisen jatkosopimuksen. Hänen kausipalkkansa NHL:n puolella oli 725 000 dollaria ja AHL:n puolella 100 000 dollaria. Rodewald aloitti kauden 2019–2020 Belleville Senatorsin AHL-joukkueessa, kunnes kuuden ottelun jälkeen lokakuussa Ottawa kauppasi hänet Florida Panthersiin vaihdossa hyökkääjä Chris Wilkieen. Rodewald pelasi loppukauden kokonaan AHL-joukkue Springfield Thunderbirdsin vahvuudessa.

### Brendan Leipsicin Instagram-kohu

Toukokuussa 2020 Rodewald paljastui osalliseksi Instagramin yksityistä ryhmächattia, jossa hän kommentoi yhdessä pitkäaikaisen joukkuetoverinsa, NHL-hyökkääjä Brendan Leipsicin kanssa törkeästi ja seksistisesti monia naisia ja heidän ulkonäköään. Viestit vuotivat julkisuuteen Leipsicin ystävän Instagram-tilin kautta Twitteriin ja Redditiin. Viesteissä selvästi aggressiivisempi oli Leipsic, joka haukkui muuan muassa NHL:ssä pelaavien Tanner Pearsonin ja Connor McDavidin vaimojen ulkonäköä sekä nykyisiä ketjukavereitaan Garnet Hathawayta ja Nic Dowdia "vitun luusereiksi". NHL tuomitsi julkisessa tiedotteessaan kaksikon kirjoittelut, ilmoittaen että liigassa ei ole tilaa misogynistisille kommenteille. Rodewald oli keskustelun paljastuessa ilman sopimusta, mutta Florida Panthers omisti hänen pelaajaoikeutensa. Seura kertoi *Winnipeg Sun* -lehden Scott Billeckille, että hänelle ei ole tilaa "organisaatiossamme tai hienon pelimme parissa", eikä Panthers luonnollisesti tarjonnut Rodewaldille enää jatkosopimusta.

### Siirtyminen Eurooppaan

Tammikuussa 2021 Rodewald siirtyi loppukauden 2020–2021 kattavalla sopimuksella Tšekin Extraligan HC Třineciin oltuaan alkukauden ilman sopimusta. Viidennessä finaaliottelussa 26. huhtikuuta 2021 HC Libereciä vastaan hänen ylivoimamaalinsa jäi joukkueen 3–1-voittoon päättyneen ottelun voittomaaliksi ja se ratkaisi Třinecille Tšekin-mestaruuden. Rodewald sai ottelussa myös syöttöpisteen Vladimír Draveckýn tekemään maaliin.

Rodewald siirtyi kaudeksi 2021–2022 vuoden mittaisella sopimuksella SM-liigajoukkue Turun Palloseuraan. Hän oli 12 osumallaan joukkueen kolmanneksi paras maalintekijä Jonne Tammelan kanssa. Rodewald voitti kauden päätteeksi SM-hopeaa.

Kaudeksi 2022–2023 Rodewald siirtyi vuoden mittaisella sopimuksella KHL:n kiinalaisseura Kunlun Red Stariin.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2010–2011 | Regina Pats | WHL | 2 | 0 | 0 | 0 | 0 | – | – | – | – | – |
| 2011–2012 | Regina Pats | WHL | 68 | 6 | 6 | 12 | 37 | 5 | 0 | 0 | 0 | 2 |
| 2012–2013 | Regina Pats | WHL | 56 | 7 | 7 | 14 | 40 | – | – | – | – | – |
| 2013–2014 | Moose Jaw Warriors | WHL | 58 | 28 | 27 | 55 | 56 | – | – | – | – | – |
| 2014–2015 | Moose Jaw Warriors | WHL | 71 | 35 | 50 | 85 | 72 | – | – | – | – | – |
|  | Toronto Marlies | AHL | 9 | 0 | 1 | 1 | 2 | 3 | 1 | 0 | 1 | 2 |
| 2015–2016 | Toronto Marlies | AHL | 7 | 0 | 1 | 1 | 4 | – | – | – | – | – |
|  | Orlando Solar Bears | ECHL | 62 | 18 | 29 | 47 | 44 | – | – | – | – | – |
| 2016–2017 | Wichita Thunder | ECHL | 6 | 5 | 3 | 8 | 2 | – | – | – | – | – |
|  | Binghamton Senators | AHL | 66 | 18 | 9 | 27 | 34 | – | – | – | – | – |
| 2017–2018 | Ottawa Senators | NHL | 4 | 0 | 0 | 0 | 2 | – | – | – | – | – |
|  | Belleville Senators | AHL | 62 | 14 | 11 | 25 | 51 | – | – | – | – | – |
| 2018–2019 | Ottawa Senators | NHL | 6 | 0 | 0 | 0 | 0 | – | – | – | – | – |
|  | Belleville Senators | AHL | 59 | 23 | 24 | 47 | 12 | – | – | – | – | – |
| 2019–2020 | Belleville Senators | AHL | 6 | 0 | 0 | 0 | 4 | – | – | – | – | – |
|  | Springfield Thunderbirds | AHL | 43 | 5 | 11 | 16 | 21 | – | – | – | – | – |
| 2020–2021 | HC Třinec | ČEL | 22 | 5 | 10 | 15 | 14 | 16 | 6 | 3 | 9 | 18 |
| 2021–2022 | TPS | SM-liiga | 50 | 12 | 10 | 22 | 6 | 18 | 2 | 3 | 5 | 4 |
| 2 kautta | yhteensä | NHL | 10 | 0 | 0 | 0 | 2 | – | – | – | – | – |
| 6 kautta | yhteensä | AHL | 252 | 60 | 57 | 117 | 128 | 3 | 1 | 0 | 1 | 2 |
| 2 kautta | yhteensä | ECHL | 68 | 23 | 32 | 55 | 46 | – | – | – | – | – |
| 1 kausi | yhteensä | SM-liiga | 50 | 12 | 10 | 22 | 6 | 18 | 2 | 3 | 5 | 4 |
| 1 kausi | yhteensä | ČEL | 22 | 5 | 10 | 15 | 14 | 16 | 6 | 3 | 9 | 18 |

Lähteet
-------

* Jack Rodewald The Internet Hockey Databasessa (englanniksi)
* Jack Rodewald Eurohockey-sivustolla (englanniksi)
* Jack Rodewald *Elite Prospects*. Everysport Media Group AB.  (englanniksi)

### Viitteet

1. 1 2  Jack William Rodewald *Hokej.cz*. BPA sport marketing a.s. ve spolupráci s eSports.cz, s.r.o. Viitattu 2.8.2021. (tšekiksi)
2. ↑  Tallskog, Mika: TPS:n pelaaja-arviot 2021–22: Omat pojat loistivat kirkkaimpina tähtinä *Jatkoaika.com*.  20.5.2022. Jatkoaika r.y. Viitattu 6.6.2022.
3. 1 2 3 4 5 6 7 8  Jack Rodewald *Elite Prospects*. Everysport Media Group AB.  (englanniksi)
4. ↑  Trans Canada Trade Lands Rodewald In MJ *mjwarriors.ca*.  18.9.2013. Moose Jaw Warriors. Viitattu 2.8.2021. (englanniksi)
5. ↑  Elite Prospects - Moose Jaw Warriors *eliteprospects.com*. Everysport Media Group AB. Viitattu 2.8.2021. (englanniksi)
6. ↑  BUFFALO SABRES 2014-15 TRAINING CAMP ROSTER (pdf) *sabresmedia.files.wordpress.com*. Buffalo Sabres. Viitattu 2.8.2021. (englanniksi)
7. ↑  Elite Prospects - WHL Stats 2014-2015 *eliteprospects.com*. Everysport Media Group AB. Viitattu 2.8.2021. (englanniksi)
8. ↑  Toronto Marlies Twitterissä *twitter.com*.  26.3.2015. Toronto Marlies. Viitattu 2.8.2021. (englanniksi)
9. 1 2  Jack Rodewald Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 2.8.2021. Viitattu 2.8.2021. (englanniksi)
10. ↑  Elite Prospects - Orlando Solar Bears *eliteprospects.com*. Everysport Media Group AB. Viitattu 2.8.2021. (englanniksi)
11. ↑  Second-Year Forward Rodewald Joins Thunder Roster *wichitathunder.com*.  13.9.2016. Wichita, KS:  Wichita Thunder. Viitattu 2.8.2021. (englanniksi)
12. ↑  Binghamton Devils Twitterissä *twitter.com*.  10.11.2016. Toronto Marlies. Viitattu 2.8.2021. (englanniksi)
13. ↑  Medaglia, Craig: Rodewald making the most of opportunities with Sens *nhl.com/senators*.  29.6.2017. Ottawa Senators. Viitattu 2.8.2021. (englanniksi)
14. ↑  Ottawa Senators announce 2017-18 training camp roster *nhl.com/senators*.  13.9.2017. OTTAWA:  Ottawa Senators. Viitattu 2.8.2021. (englanniksi)
15. ↑  Senators sign forward Jack Rodewald to a two-year entry-level contract *nhl.com/senators*.  24.10.2017. OTTAWA:  Ottawa Senators. Viitattu 2.8.2021. (englanniksi)
16. ↑  Ottawa Senators - New Jersey Devils - October 27th, 2017 *NHL.com*.  27.10.2017. National Hockey League. Viitattu 2.8.2021. (englanniksi)
17. ↑  Elite Prospects - Belleville Senators *eliteprospects.com*. Everysport Media Group AB. Viitattu 2.8.2021. (englanniksi)
18. ↑  Elite Prospects - Belleville Senators *eliteprospects.com*. Everysport Media Group AB. Viitattu 2.8.2021. (englanniksi)
19. ↑  Senators sign forward Jack Rodewald to a one-year, two-way contract *nhl.com/senators*.  27.6.2019. OTTAWA:  Ottawa Senators. Viitattu 2.8.2021. (englanniksi)
20. ↑  Florida Panthers Acquire Forward Jack Rodewald from Ottawa Senators *nhl.com/panthers*.  27.6.2019. SUNRISE, Fla.:  Florida Panthers. Viitattu 2.8.2021. (englanniksi)
21. ↑  Saastamoinen, Lauri: NHL:ssä pyöräytettiin vaihtokauppa: Ottawa ja Florida pistivät pelaajat vaihtoon *nhlsuomi.com*.  27.10.2019. Nordic Sport Media. Viitattu 2.8.2021.
22. ↑  Hämäläinen, Tuomas: Törkykommentteja naisista ja joukkuekavereista! NHL-hyökkääjien ällöttävät viestit vuotivat julki: "Katso, miten lihava hänen vaimonsa on" *MTVuutiset.fi*.  23.6.2021. Telia Company AB. Viitattu 2.8.2021.
23. ↑  Pilvinen, Sami: Viestit vuotivat julki: NHL-pelaaja haukkui naisia sioiksi ja kommentoi törkeästi entisen joukkuekaverinsa vaimon ulkonäköä *iltalehti.fi*.  23.6.2021. Alma Media Suomi Oy. Viitattu 2.8.2021.
24. ↑  Maron, Brandon: Panthers: Rodewald's actions have 'no place in our organization' *thescore.com*.  8.5.2020. Score Media Ventures Inc. Viitattu 2.8.2021. (englanniksi)
25. ↑  Oceláři posilují o dva kanadské útočníky se zkušenostmi z NHL *hcocelari.cz*.  3.1.2021. HOCKEY CLUB OCELÁŘI TŘINEC a.s. Viitattu 2.8.2021. (tšekiksi)
26. ↑  Tšekin mestaruuden voittanut Jack Rodewald TPS:ään − taustalla kohua herättäneitä some-kommentteja *Jatkoaika.com*.  23.6.2021. Jatkoaika r.y. Viitattu 2.8.2021.
27. ↑  Elite Prospects - TPS *eliteprospects.com*. Everysport Media Group AB. Viitattu 6.6.2022. (englanniksi)
28. ↑  Saastamoinen, Lauri: Kyseenalainen ratkaisu: TPS-hyökkääjä siirtyy KHL:ään! *suomikiekko.com*.  8.8.2022. Nordic Sport Media. Viitattu 8.8.2022.